KARJAMAA RAIHEINA söödaotstarbelistest sortidest võeti sordilehte neli uut sorti: 'Calibra', 'Herbie', 'Mathilde' ja 'Mikado'. Kõik sordid võeti lehte ilma seemnetootmise õiguseta ja need on riiklikus sordivõrdluses alates 1999. aastast.  Sortide 'Calibra', 'Mathilde' ja 'Mikado' omanik on DLF-Trifolium A/S ja esindaja Soasepa SK OÜ. 'Calibra' on tetraploidne sort. Esimesel talvel  talvitus väga hästi. Saak oli usutavalt suurem standardsortidest 'Tivoli' ja 'Napoleon', ädalakasv võrdne. Teine tetraploidne sort 'Mathilde' oli veidi varasema loomisajaga kui 'Calibra'. Katses oli väga hea talvitumisega ja ädalakasvuga. Võrreldes standardsortidega, oli saak usutavalt suurem. 'Mikado' on diploidne sort. Saak oli standardsordist 'Raidi' usutavalt suurem, talvitus väga hästi.  Sordi 'Herbie' omanik on Advanta Seeds BV ja esindaja Older Grupp OÜ. On diploidne sort, hilise loomisajaga.  Saagi poolest ületas teisi karjamaa raiheina sorte tunduvalt. Väga hea talvitumisega.  ÜHEAASTASE RAIHEINA sorte võeti sordilehte kaks: 'Barspectra' ja 'Peleton', mõlemad ilma seemnetootmise õiguseta. Sort 'Barspectra' on pärit Hollandi firmalt Barenbrug Holland BV, esindaja Mecro AS. 'Barspectra' oli riiklikes sordivõrdluskatsetes 1999. aastal. On tetraploidne sort. Kuivaine kogusaagilt ületas standardsorti 'Limella', toorproteiinisisaldus jäi nii esimesel kui teisel niitel alla standardsordile. Hea  söödaväärtusega.  Sordi 'Peleton' omanik on Advanta Seeds BV ja esindaja Older Grupp OÜ. Oli riiklikus sordivõrdluses aastal 2000. See on tetraploidne sort. Kuivaine kogusaagilt oli võrdne sordiga 'Limella', kuid ületas tunduvalt toorproteiinisisalduselt standardit, seda nii esimeses kui teises niites. Ädalakasvu kiirus võrdne standardiga.